
יארצייט של הבעש"ט
כתר שם טוב רצז: שש שנים סרב הבעש"ט להתגלות, ומשום זה הפחיתו לו שש שנים מחייו, ונסתלק ביום הרביעי – נטלו המאורות סימן – ראשון לחג השבועות בשנת תק"ך כשהי' בן ששים ואחת שנה שמונה חדשים ושמונה עשר יום.
*
התגלות - מתן תורה
שמות פרק יט 
   (טז)   וַיְהִי בַיּוֹם הַשְּׁלִישִׁי בִּהְיֹת הַבֹּקֶר וַיְהִי קֹלֹת וּבְרָקִים וְעָנָן כָּבֵד עַל הָהָר וְקֹל שֹׁפָר חָזָק מְאֹד וַיֶּחֱרַד כָּל הָעָם אֲשֶׁר  בַּמַּחֲנֶה: 
  (יז)   וַיּוֹצֵא מֹשֶׁה אֶת הָעָם לִקְרַאת הָאֱלֹהִים מִן הַמַּחֲנֶה וַיִּתְיַצְּבוּ בְּתַחְתִּית הָהָר: 
  (יח)   וְהַר סִינַי עָשַׁן כֻּלּוֹ מִפְּנֵי אֲשֶׁר יָרַד עָלָיו יְדֹוָד בָּאֵשׁ וַיַּעַל עֲשָׁנוֹ כְּעֶשֶׁן הַכִּבְשָׁן וַיֶּחֱרַד כָּל הָהָר מְאֹד: 
  (יט)   וַיְהִי קוֹל הַשּׁוֹפָר הוֹלֵךְ וְחָזֵק מְאֹד מֹשֶׁה יְדַבֵּר וְהָאֱלֹהִים יַעֲנֶנּוּ בְקוֹל: 
  (כ)   וַיֵּרֶד יְדֹוָד עַל הַר סִינַי אֶל רֹאשׁ הָהָר וַיִּקְרָא יְדֹוָד לְמֹשֶׁה אֶל רֹאשׁ הָהָר וַיַּעַל מֹשֶׁה: 
  (כא)   וַיֹּאמֶר יְדֹוָד אֶל מֹשֶׁה רֵד הָעֵד בָּעָם פֶּן יֶהֶרְסוּ אֶל יְדֹוָד לִרְאוֹת וְנָפַל מִמֶּנּוּ רָב: 
  (כב)   וְגַם הַכֹּהֲנִים הַנִּגָּשִׁים אֶל יְדֹוָד יִתְקַדָּשׁוּ פֶּן יִפְרֹץ בָּהֶם יְדֹוָד: 
  (כג)   וַיֹּאמֶר מֹשֶׁה אֶל יְדֹוָד לֹא יוּכַל הָעָם לַעֲלֹת אֶל הַר סִינָי כִּי אַתָּה הַעֵדֹתָה בָּנוּ לֵאמֹר הַגְבֵּל אֶת הָהָר וְקִדַּשְׁתּוֹ: 
  (כד)   וַיֹּאמֶר אֵלָיו יְדֹוָד לֶךְ רֵד וְעָלִיתָ אַתָּה וְאַהֲרֹן עִמָּךְ וְהַכֹּהֲנִים וְהָעָם אַל יֶהֶרְסוּ לַעֲלֹת אֶל יְדֹוָד פֶּן יִפְרָץ בָּם: 
  (כה)   וַיֵּרֶד מֹשֶׁה אֶל הָעָם וַיֹּאמֶר אֲלֵהֶם:  ס  

מדרשי מתן תורה - בבלי שבת פח: 
וא"ר יהושע בן לוי מאי דכתיב (שיר השירים ה, יג) לחייו כערוגת הבושם כל דיבור ודיבור שיצא מפי הקב"ה נתמלא כל העולם כולו בשמים וכיון שמדיבור ראשון נתמלא דיבור שני להיכן הלך הוציא הקב"ה הרוח מאוצרותיו והיה מעביר ראשון ראשון שנאמר (שיר השירים ה, יג) שפתותיו שושנים נוטפות מור עובר אל תקרי שושנים אלא ששונים:
ואריב"ל כל דיבור ודיבור שיצא מפי הקב"ה יצתה נשמתן של ישראל שנאמר (שיר השירים ה, ו) נפשי יצאה בדברו ומאחר שמדיבור ראשון יצתה נשמתן דיבור שני היאך קיבלו הוריד טל שעתיד להחיות בו מתים והחיה אותם שנאמר (תהלים סח, י) גשם נדבות תניף אלהים נחלתך ונלאה אתה כוננתה ואמר ר' יהושע בן לוי כל דיבור ודיבור שיצא מפי הקב"ה חזרו ישראל לאחוריהן י"ב מיל והיו מלאכי השרת מדדין אותן שנאמר (תהלים סח, יג) מלאכי צבאות ידודון ידודון אל תיקרי ידודון אלא ידדון:
ואריב"ל בשעה שעלה משה למרום אמרו מלאכי השרת לפני הקב"ה רבש"ע מה לילוד אשה בינינו אמר להן לקבל תורה בא אמרו לפניו חמודה גנוזה שגנוזה לך תשע מאות ושבעים וארבעה דורות קודם שנברא העולם אתה מבקש ליתנה לבשר ודם (תהלים ח, ה) מה אנוש כי תזכרנו ובן אדם כי תפקדנו ה' אדונינו מה אדיר שמך בכל הארץ אשר תנה הודך על השמים אמר לו הקב"ה למשה החזיר להן תשובה אמר לפניו רבש"ע מתיירא אני שמא ישרפוני בהבל שבפיהם אמר לו אחוז בכסא כבודי וחזור להן תשובה שנאמר (איוב כו, ט) מאחז פני כסא פרשז עליו עננו ואמר ר' נחום מלמד שפירש שדי מזיו שכינתו ועננו עליו אמר לפניו רבונו של עולם תורה שאתה נותן לי מה כתיב בה (שמות כ, ב) אנכי ה' אלהיך אשר הוצאתיך מארץ מצרים אמר להן למצרים ירדתם לפרעה השתעבדתם תורה למה תהא לכם שוב מה כתיב בה לא יהיה לך אלהים אחרים בין עמים אתם שרויין שעובדין עבודת גלולים שוב מה כתיב בה זכור את יום השבת לקדשו כלום אתם עושים מלאכה שאתם צריכין שבות שוב מה כתיב בה לא תשא משא ומתן יש ביניכם שוב מה כתיב בה כבד את אביך ואת אמך אב ואם יש לכם שוב מה כתיב בה לא תרצח לא תנאף לא תגנוב קנאה יש ביניכם יצר הרע יש ביניכם מיד הודו לו להקב"ה שנאמר (תהלים ח, ב) ה' אדונינו מה אדיר שמך וגו' ואילו תנה הודך על השמים לא כתיב מיד כל אחד ואחד נעשה לו אוהב ומסר לו דבר שנאמר (תהלים סח, יט) עלית למרום שבית שבי לקחת מתנות באדם בשכר שקראוך אדם לקחת מתנות אף מלאך המות מסר לו דבר שנאמר (במדבר יז, יב) ויתן את הקטורת ויכפר על העם ואומר ויעמוד בין המתים ובין החיים וגו' אי לאו דאמר ליה מי הוה ידע:
*
העלאת הכבוד לשורשו 
תלמוד בבלי מסכת זבחים דף קטז עמוד א
כתנאי: +שמות יח+ וישמע יתרו כהן מדין - מה שמועה שמע ובא ונתגייר? ר' יהושע אומר: מלחמת עמלק שמע, שהרי כתיב בצדו: +שמות יז+ ויחלש יהושע את עמלק ואת עמו לפי חרב; ר"א המודעי אומר: מתן תורה שמע [ובא[, שכשניתנה תורה לישראל היה קולו הולך מסוף העולם ועד סופו, וכל ]מלכי] עובדי כוכבים אחזתן רעדה בהיכליהן ואמרו שירה, שנאמר: +תהלים כט+ ובהיכלו כולו אומר כבוד, נתקבצו כולם אצל בלעם הרשע ואמרו לו: מה קול ההמון אשר שמענו, שמא מבול בא לעולם? (אמר להם) +תהלים כט+ ה' למבול ישב! [אמר להם]: וישב ה' מלך לעולם, כבר נשבע הקב"ה שאינו מביא מבול לעולם, אמרו לו: מבול של מים אינו מביא, אבל מבול של אש מביא? שנא': +ישעיהו סו+ כי (הנה) באש ה' נשפט! אמר להן: כבר נשבע שאינו משחית כל בשר, ומה קול ההמון הזה ששמענו? אמר להם: חמדה טובה יש לו בבית גנזיו שהיתה גנוזה אצלו תתקע"ד דורות קודם שנברא העולם, וביקש ליתנה לבניו, שנאמר: +תהלים כט+ ה' עוז לעמו יתן, [מיד] פתחו כולם ואמרו: +תהלים כט+ ה' יברך את עמו בשלום.

ליקו"מ תורה יד
תִּקְעוּ בַחֹדֶשׁ שׁוֹפָר בַּכֶּסֶא וְכוּ' (תְּהִלִּים פ"א):
[א] לְהַמְשִׁיךְ שָׁלוֹם בָּעוֹלָם, צָרִיךְ לְהַעֲלוֹת כְּבוֹד הַקָּדוֹשׁ - בָּרוּךְ - הוּא לְשָׁרְשׁוֹ, הַיְנוּ לַיִּרְאָה, כְּמוֹ שֶׁכָּתוּב (דְּבָרִים כ"ח): "לְיִרְאָה אֶת הַשֵּׁם הַנִּכְבָּד":
[ב] וְאִי אֶפְשָׁר לְהַעֲלוֹת אֶת הַכָּבוֹד אֶלָּא עַל - יְדֵי תּוֹרַת חֶסֶד...כִּי זֶה עִקַּר כְּבוֹדוֹ, כַּמּוּבָא בַּזֹּהַר (יִתְרוֹ סט.): 'בְּשַׁעֲתָא דִּשְׁאָר עַכּוּ"ם אָתַיִן וְאוֹדָן לְקֻדְשָׁא - בְּרִיךְ - הוּא, כְּדֵין אִסְתַּלֵּק וְאִתְיַקֵּר שְׁמָא דְּקֻדְשָׁא - בְּרִיךְ - הוּא עֵלָּא וְתַתָּא, כְּמוֹ גַּבֵּי יִתְרוֹ: בְּשַׁעֲתָא דְּאָמַר יִתְרוֹ: "עַתָּה יָדַעְתִּי כִּי גָדוֹל ה' מִכָּל הָאֱלֹהִים", כְּדֵין אִסְתַּלֵּק וְאִתְיַקֵּר שְׁמָא דְּקֻדְשָׁא - בְּרִיךְ - הוּא'. נִמְצָא, זֶהוּ כְּבוֹדוֹ, כְּשֶׁבְּנֵי - אָדָם שֶׁהֵם מִחוּץ לַקְּדֻשָּׁה מְקָרְבִין אֶת עַצְמָן לִפְנִים מֵהַקְּדֻשָּׁה הֵן גֵּרִים שֶׁמְּגַיְּרִין, הֵן בַּעֲלֵי - תְּשׁוּבָה, שֶׁגַּם הֵם הָיוּ מִבַּחוּץ וּכְשֶׁמְּקָרְבִין וּמַכְנִיסִים אוֹתָם לִפְנִים, זֶהוּ כְּבוֹדוֹ: וְעַכְשָׁו הַכָּבוֹד בַּגָּלוּת, כִּי עִקַּר הַכָּבוֹד אֵצֶל הָעַכּוּ"ם, וַאֲנַחְנוּ בְּנֵי - יִשְׂרָאֵל שְׁפָלִים וְנִבְזִים. וְלֶעָתִיד לָבוֹא, שֶׁיִּתְגַּלֶּה כְּבוֹדוֹ מִבֵּין הַחשֶׁךְ, כְּמוֹ שֶׁכָּתוּב (יְשַׁעְיָהוּ מ): "וְנִגְלָה כְּבוֹד ה'" וְכוּ', כִּי "אָז יַטּוּ כֻּלָּם לְעָבְדוֹ שְׁכֶם אֶחָד" (א), "אָז יֹאמְרוּ בַגּוֹיִם לְכוּ וְנֵלְכָה בְּאוֹר ה'" (שָׁם ב). וְכָבוֹד נִקְרָא אוֹר, כְּמוֹ שֶׁכָּתוּב (יְחֶזְקֵאל מ"ג): "וְהָאָרֶץ הֵאִירָה מִכְּבוֹדוֹ": 

הראי"ה קובץ א' תצא. כשחושבים ע"ד האדם ושאר בעלי חיים נוכל לרשום רשימה שלמה של השוויות, שהאדם וכל החיים שוים הם, ומ"מ אחר כל ההשויות כולן אנו רואים, שאותה הנקודה, שבה תלוי היתרון של האדם על הבהמה, היא חובקת בקרבה את כל מעלת האדם, והאדם לא יוכל ולא יחפץ להחליפה בעד כל הון ויסבול באהבה יסורים רבים רק כדי שלא להיות מאבד את סגולת האדם המיוחדה שלו. ההבדל שבין דת ישראל ליתר הדתות, אפילו אותן שהן באות מהשפעתה, הוא ג"כ ככה. המון חזיונות של דימויים אנו יכולים למצא ביניהן, ואיך אפשר שלא ימצאו הדימויים, אפילו אם לא היו הן נלקחות ביסודן ממנה. הלא רוח האדם יש בו שיווי כללי, בכמה צדדים, אע"פ שיש הבדל מיוחד בין אישים, וקל וחומר בין קיבוצים ולאומים, מ"מ צד השוה אינו בטל מעשות פעולתו. וביחש להדתות שבאו אחר מתן תורה והופעת ישראל בעולם, וקל וחומר אותן שביחוד נמשכו מכחה של תורת ישראל, ודאי מוכרחים דימויים רבים להיות ביניהן. והדימויים הללו, עם כל הפרטים המרובים שבהם, לא יכחידו את הנקודה התוכיית המבדלת אותן, וכל המהות הנשמתית מקופלת היא לא בהדימויים כ"א באותה הנקודה המבדלת, שהיא נותנת נשמה מיוחדת גם בהפרטים של הנקודות הדומות, עד שהדמיון הוה רק דמיון חיצוני, אבל הפנים משונה הוא תכלית השינוי, ולא יוכל ולא ירצה ישראל מעולם לאבד את נקודת הנשמה בשביל עטים של הפרטים המושוים, ולעולם יעמד על גורלו, הן עם לבדד ישכן ובגויים לא יתחשב.
תצב. נבאר את היהדות, אבל לעומק התהום של דעת, ולרום שמיו אנו צריכים לגשת. ועם זה לא נאבד דרך בחיי יום יום, במוסר הפשוט, בלב הטהור, בשמחה ובחן, בנחת רוח ובאהבה, ובכל עירות הרוח לחיי היחיד, הלאֹם והאדם.
*
הרב שג"ר - פנים בפנים[footnoteRef:0]  [0:  דברים שלמדנו בכנס לרפואתו של הרב שג"ר, סיוון תשס"ז [עריכה: איתן אברמוביץ']] 

..."פנים בפנים דבר ה' עמכם בהר מתוך האש". מהו מובנה של ההתגלות, העומדת במרכזו של מעמד הר סיני? 
לפי אדמו"ר הזקן, שאלה זו מתעוררת במיוחד כשמתבוננים בתוכן שמוסרת ההתגלות:
'...צריך מתחלה להבין עניין מתן תורה, והלא כבר קיים אברהם אבינו ע"ה את כל התורה עד שלא ניתנה... וכמו שכתוב למען אשר יצווה את בניו וגו' והרי הייתה התורה ירושה להם מאבותיהם. וגם להבין עניין ירידת ה' על הר סיני בקולות וברקים בעשרת הדברות ועל כל דבור ודבור פרחה נשמתן, ומה כתיב בהון לא תרצח לא תנאף וגו'. שהם דברים פשוטים שגם שכל אנושי מחייבן...'[footnoteRef:1]. [1: 	ליקוטי תורה במדבר, יב, ג.] 

מהו אם כן הערך המוסף של מעמד הר סיני, אם הנגלה בו הוא מוכר וידוע? נראה כי בניגוד למאורעות המתחוללים בתחומי הקיום הרגיל, ההתגלות אינה נמדדת ע"פ התוכן שהיא מעבירה, אלא בעצם עובדת ההתגלות, בפריצה של פני השטח המוכרים. ע"פ הפסוק בו פתחנו, ההתגלות היא התגלות הפנים, מפגש ישיר עם ה'. כאן עולה בחריפות שאלת הזיקה בין הסופי לאינסופי – איזו משמעות יכולה לשאת ההתגלות, שלעולם תיקלט בכלים ובמושגים האנושיים? איזו זיקה יכולה להיווצר דרכה, כאשר עצם מושג הזיקה הוא מושג אנושי? ועוד, הרי למשה רבינו נאמר "ולא יראני האדם חי... וראית את אחורי ופני לא יראו", אם כן מהם הפנים אותם ראו ישראל מתוך האש...
ידיעת הפנים היא ידיעת המהות, ההיכרות הבלתי אמצעית. לעומתה, ידיעת האחור לה זכה משה היא היכולת לתפוס תנועה אופיינית, השתקפות של המהות הייחודית בהליכה, בלבוש, בכתיבה. בשתי הידיעות האלה יש נגיעה כלשהי במהות, יש צד של בלתי אמצעיות. צד זה הוא שמבדיל אותן ממרחב הדיבור המקובל אודות האל, שאיננו נוגע במהות ואף לא בהשתקפותה. 
בשפה אחרת ניתן לומר שהידיעה הבלתי אמצעית היא ידיעה של היכרות, והיא נבדלת מהידיעה התיאורית שהיא ידיעה מתווכת. ההבדל ביניהן הוא מעין ההבדל שבין התיאור המדויק ביותר שיכול למסור השדכן, לבין המפגש הישיר עם בת הזוג. בבלתי אמצעיות מתגלה "הדבר עצמו", כל מה שחורג בו מעבר לניתן לתיאור. רק במפגש כזה מתגלה הייחודיות, בעוד שכל המתואר יכול להיות מועתק ומשוחזר באדם אחר...רק ידיעה כזו נותנת לאמונה את וודאותה, משום שהיא פוגשת בממשות עצמה, בישות האלוקית, ומכאן גם המוחלטות של נבואת משה... 
*
יצחק שלו מתוך "אוחזת ענף השקד" 
רות
קול נהי תמרורים מנביאים אחרונים עוד נשמע ברמה
עגומים עוגבי תהילים ותופי תריעשר-עמומים.
אף קול חרשׂ איוב מנסר והולך-
ולפתע:
דממה.
נֹעם.
 
אין מטיף ומוכיח בשער,
אין זועק מעצמת מכאוביו.
רק האיש מברך-"ה' עמכם!"
ועונים-"יברכך ה'!"
ומלקטים אחרי הקוצרים
וטובלים את הפת
וצובטים הקָלִי-
אם יפה המלקטת דיה.
ועשתה כאיפה שעורים...
 
אין כהן להכות בכיור
ונביא-להכות בלשון.
כי ישר כל העם העובד.
לא-תדד שנת-אִכָּר בלילות
בלתי-אם תעירהו אישה
וריחה-ריח קיץ מתוק...
וריח קציר,
ובשמת השדמה...
 
יושבים הזקנים
וגואל הגואל.
אלוה-נותן הריון,
השכנות-קוראות שם לילוד.
 
וכמו איש לא עונה עוד בארץ ואיש לא שפך דמי אחיו,
וקין, אחאב ואיוב-לא היו מעולם.
וכמו נח התנך הגדול מעמל נביאיו ומלכיו
ואל שדה-הלחמי כמו ירד לראות איך יקצרון. ואיך 
בעז מוליד את עובד ועובד-את ישי וישי את דוד... 
